Document ID: 32006D0595

ODLOČBA KOMISIJE
z dne 4. avgusta 2006
o sestavi seznama regij, upravičenih do financiranja iz strukturnih skladov v okviru konvergenčnega cilja za obdobje 2007-2013
(notificirano pod dokumentarno številko C(2006) 3475)
(2006/595/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999 (1) ter zlasti člena 5(3) in člena 8(4) Uredbe,
ob upoštevanju naslednjega:
(1)
V skladu s členom 3(2)(a) Uredbe (ES) št. 1083/2006 je namen konvergenčnega cilja pospešiti približevanje najmanj razvitih držav članic in regij.
(2)
V skladu s členom 5(1) Uredbe (ES) št. 1083/2006 so do financiranja iz strukturnih skladov v okviru konvergenčnega cilja upravičene tiste regije, ki ustrezajo ravni II nomenklature statističnih teritorialnih enot (v nadaljevanju „raven NUTS II“) v smislu Uredbe (ES) št. 1059/2003 Evropskega parlamenta in Sveta (2) in katerih bruto domači proizvod (BDP) na prebivalca, merjen po paritetah kupne moči in izračunan na podlagi podatkov Skupnosti za obdobje 2000-2002, je nižji od 75 % povprečja BDP držav EU-25 za isto referenčno obdobje.
(3)
V skladu s členom 8(1) Uredbe (ES) št. 1083/2006 so regije na ravni NUTS II, ki bi na podlagi člena 5(1) navedene uredbe bile upravičene do statusa po konvergenčnem cilju, če bi prag upravičenosti ostal pri 75 % povprečja BDP držav EU-15, vendar to upravičenost izgubijo, ker bo njihova nominalna stopnja BDP na prebivalca presegla 75 % povprečja BDP držav EU-25, merjenega in izračunanega v skladu z istim členom 5(1), tudi upravičene do prehodnega in posebnega financiranja iz strukturnih skladov v okviru „konvergenčnega“ cilja.
(4)
Sezname upravičenih regij je zato treba ustrezno sestaviti -
SPREJELA NASLEDNJO ODLOČBO:
Člen 1
Regije, upravičene do financiranja iz strukturnih skladov v okviru konvergenčnega cilja, so naštete v Prilogi I.
Člen 2
Regije, upravičene do prehodnega in posebnega financiranja iz strukturnih skladov v okviru konvergenčnega cilja, kakor je navedeno v členu 8(1) Uredbe (ES) št. 1083/2006, so naštete v Prilogi II.
Člen 3
Ta odločba je naslovljena na države članice.
V Bruslju, 4. avgusta 2006

Labels: 15
19